Lindenberg – My Familie
LOEDOLPH FERDINAND LINDENBERG
(gebore 11 Jan 1878)
Die stadswapen van Gommern
In die argief van die Stellenbosche Heemkring is ‘n ou geslagsregister van die Lindenberg-familie wat so ver as na ses geslagte in Duitsland teruggaan. ‘n Uitreksel van die inleiding lees soos volg:
“Geslachts-Register van de Familie Lindenberg, oorspronklik uit Saxen, Duitsland; getrokken uit Familie-Papieren, naar de Kaap de Goede Hoop gebracht: door Johann Gebhard Lindenberg, die de Stichter der Familie in de Kaap Kolonie is.”
Die geslagsregister begin met ‘n sekere LUCAS Lindenberg, getroud met CATHARINA KROESMARK. Hy was ‘n pastoor in “Solepthin” – waarskynlik in of naby Havelberg in die staat van Sakse-Anhalt.
Lucas en Catharina se seun MARCUS was getroud met REGINA CALFE. Hy was die burgemeester van die dorp Havelberg.
Marcus en Regina se seun DIETRICH was getroud met GERTRUDE SALTWEDEL. Hy volg in sy pa se voetspore en word burgemeester van Havelberg.
Dietrich se seun JOHANN is gebore op die 13 Oktober 1645. Hy was ‘n handelaar in Brandenburg en het drie kinders gehad; Casper Friedrich, Carl August en Charlotte Henriette.
CASPER FRIEDRICH verlaat sy tuisdorp Havelberg vir Magdeburg (100 km suid van Havelberg) waar hy ‘n handelaar was. Hy trou met REGINA SOPHIA RÖRICH. Volgens rekords is sy seun Johann Gebhard (stamvader) van Gommern afkomstig (18 km wes van Magdeburg).
CASPER FRIEDRICH en REGINA SOPHIA se kinders:
1. Charlotte Friederike Sophia Lindenberg is gebore op 24 Oktober 1752 en sterf in 1759.
2. Christian Ludwig Wilhelm Lindenberg is gebore op 20 November 1754.
3. Friedrich Wilhelm Lindenberg is gebore op 19 April 1758 en sterf in 1765.
4. JOHANN GEBHARD Lindenberg is gebore op 13 Maart 1761 en sterf op 29 Junie 1822.
5. Christina Dorothea Catharina Lindenberg is gebore op 21 September 1764 en sterf op 18 Julie 1766.
6. Johann Wilhelm Lindenberg is gebore op 19 Desember 1766 en sterf op 13 April 1772.
7. Dorothea Sophia Friederike Lindenberg is gebore op 3 Mei 1769 en sterf op 7 Maart 1775.
8. Johann Carl Loedolph Lindenberg is gebore op 11 September 1772 en sterf op 4 Junie 1791.
Havelberg is ‘n dorp in die distrik van Stendal, in Sakse-Anhalt, Duitsland. Dit is geleë op die Havelrivier met ‘n deel van die dorp gebou op ‘n eiland in die middel van die rivier. Die twee dele het 1875 as dorp saamgesmelt. Havelberg is waarskynlik die oudste Christelike dorp oos van die Elbe. As lid van die Hanseatiese Bond was Havelberg reeds so vroeg as 1358 ‘n vooruitstrewende gemeenskap met flinke graanhandel tussen die Havelberghandelaars en Hamburg gedokumenteer. Inkomste is ook ingebring deur goeie vakmanskap, vissery en die handel in hout. Die Hanseatiese Bond (ook bekend as die Hanse of Hansa) was ‘n kommersiële en verdedigingskonfederasie van handelaar gildes en hul markdorpe wat handel langs die kus van Noord-Europa beheer en oorheers het.
Havelberg in 1650.
Magdeburg is geleë op die Elberivier en is die hoofstad van die Bundesland van Sakse-Anhalt in Duitsland. Dit was een van die belangrikste Middeleeuse stede in Europa en is die eerste keer in die jaar 805 in dokumente gemeld as ‘n klein handelnedersetting op die grens van die Slawiese lande. Magdeburg in 1188 deur ‘n brand vernietig, maar dit is dit weer opgebou tot ‘n bloeiende kommersiële sentrum en teen die 13de eeu was dit ‘n leidende lid van die Hanse. As gevolg van die sentrale rol van die dorp in die graanhandel was dit selfs beskou as die “broodhuis van die Hanse”.
Die beleg van Magdeburg (1630-1631) – Die Heilige Romeinse Ryk en die Katoliekebond beleër die stad tydens die Dertigjarige-Oorlog met grootskaalse plundering en slagting van die inwoners van die grootliks Protestantse stad.
Gommern is ‘n dorp in die Jerichowerland distrik, in Sakse-Anhalt, Duitsland, en is die dorp van oorsprong van stamvader Johann Gebhard Lindenberg . Dit lê sowat 15 km suid-oos van Magdeburg. Argeologiese ontdekkings wys dat die gebied in die 8ste eeu ‘n Slawiese nedersetting was, maar met die dorp se eerste vermelding in rekords gedateer uit 948, was dit in die Duitse besit.
Die Gommern Waterkasteel (Wasserburg zu Gommern) met sy beroemde “ui toring”. Die kasteel (tans ‘n hotel) is gebou op ‘n kunsmatige heuwel.
Die Evangeliese kerk St Trinitatis (Sankt-Trinitatis-Kirche), Gommern – die oudste kerk in Gommern.
Die eerste kerkgebou van die Evangeliese kerk St Trinitatis is in die Dertigjarige Oorlog vernietig en herbou in 1692. Die enigste ander kerk tot in die laat 18de eeu was Rooms-Katoliek. Rekords wys dat Johann Gebhard Lindenberg en sy familie lidmate van die NG Kerk in Stellenbosch was – dus nie ‘n Katoliek nie. Daar kan met redelike sekerheid aangeneem word dat hy lidmaat van bogenoemde kerk was.
‘n Voorstelling van soldate in laat 18de-eeuse uniforms op ‘n Sachsen-Anhalt-Tag (Sakse-Anhalt Dag) in Gommern om “Gefecht der Völkerschlacht” (die Slag van Nasies) van 1813 te herdenk.
DIE SUID-AFRIKAANSE STAMVADER – JOHANN GEBHARD LINDENBERG
Volgens die gesaghebbende “Personalia of the Germans at the Cape” deur Dr J Hoge, is JOHANN GEBHARD LINDENBERG in 1761 gebore en afkomstig uit die dorp Gommern, naby Magdeburg en geleë in die Jerichowerland-distrik, in Sakse-Anhalt, Duitsland. Hy was die seun van Caspar Friedrich Lindenberg en Sophia Regina Rörich van Altenplathow, Jerichowerland, Sakse-Anhalt, Duitsland. Johann Gebhard arriveer aan die Kaap in 1785 as soldaat en woon op Stellenbosch tot met sy dood op 29 Junie 1822.
‘n Uittreksel uit “Personalia of the Germans at the Cape” :
“LINDENBERG, Johann Gebhard, Gommern bei Magdeburg, was born on 1761”
Die meeste Duitsers wat in die 18de eeu in die Kaap aangekom het, was ongetroude soldate of in diens van die van die Nederlandse Oos-Indiese Kompanjie (VOC).
Die seereis na die Kaap was nie maklik nie en het tussen vier en ses maande geduur. Vir die bemanning en soldate was die omstandighede aan boord van die VOC skepe nog erger as vir die passasiers. Siektes en andere lewensbedreigende gevare het lewe en dood aan boord bepaal. Buiten die gevaar van storms en seerowers het ‘n groot aantal soldate gesterf aan skeerbuik as gevolg van ‘n gebrek aan vars voedsel. Water was ook skaars en die slaap- en leefareas beknop en sonder vars lug. Besittings was gebêre in ‘n seemanskis wat goed dopgehou moes word teen diewe met die gevolg dat die manne reeds vroeg in die reis groepe gevorm het om mekaar se besittings te help oppas. Besoldiging was so min dat twee-derdes van die uitgevarende matrose en soldate nie kans gesien vir die terugvaart Europa toe nie en eerder aangebly het in die Kaap of in die Ooste.
VOC skepe wat gebruik is vir die vervoer van soldate, gewere en speserye.
Net soos die Franse Hugenote is die Duitsers vinnig geabsorbeer in die Nederlandse samelewing. Dit was deel van die VOC se beplanning vir die vestiging van die verversingspos. Die VOC het Nederlands voorgeskryf as “kommunikasietaal” op al hul skepe en nedersettings en dit was ook die taal in die administrasie, onderwys, kerk, ens., en in algemeen gebruik in die Kaapse nedersetting. In die proses het Duitse name soos Johann, Heinrich, Wilhelm, Ludwig en Peter is “vernederlands” na Jan, Hendrik, Pieter, Lodewijk en Willem. Baie van die Duitsers, veral dié van Lae Duits (Platt), het gevind dat Nederlandse baie dieselfde as hul moedertaal was, en dus was daar nie regtig aanvraag vir ‘n suiwer Duitse groep aan die Kaap nie. Dit het gelei tot die vinnige “vernederlandsing” en later “verafrikaansing” van die Duitse burgers aan die Kaap. Aan die einde van die 18de eeu het ‘n groep Duitsers probeer om ‘n Lutherse gemeente in die Kaap te vestig, maar dit was meer oor godsdienstige oorwegings as oor die Duitse taal.
JOHANN GEBHARD trou op 6 Maart 1796 met CATHARINA JOHANNA HAUPTFLEISCH, dogter van Johan Georg Hauptfleisch en Catharina Jacoba Rothenburg. Sy is gebore in 1775 en sterf op 20 Februarie 1813. Na haar dood trou hy in Stellenbosch met Ragel Vermeulen, die weduwee van Gilles de Korte. Sy is gebore in 1763 en sterf in 1828.
Sy eerste vrou Catharina Johanna Hauptfleisch, was een van haar moeder se erfgename. Volgens die inventaris van die boedel (MOOC8/28.2) gedateer 14 Desember 1808, was haar moeder ‘n welgestelde vrou vir haar tyd, met o.a. ‘n huis en erf in Stellenbosch, nege slawe, kwaliteit meubels, linne, ornamente, linne, en vele meer. Johann Gebhard het gehelp om die inventaris op te stel.
Stellenbosch in 1776.
JOHANN GEBHARD en CATHARINA JOHANNA se kinders:
1. Johann Godfried Gabriel Lindenberg is gebore op 3 April 1797, gedoop op 9 April 1797 en sterf op 31 Desember 1842. Hy trou op 7 September 1822 in Stellenbosch met Cornelia Sophia Hoffman, dogter van Josias Hoffman. Sy is gedoop op 19 Desember 1803 in Stellenbosch en sterf op 6 Desember 1834.
2. FREDERIK LUCAS Lindenberg is gebore op 23 Oktober 1798, gedoop op 28 Oktober 1798 en sterf op 9 Junie 1862.
3. Gabriel Andries Gerhardus Lindenberg Lindenberg is gebore op 6 Oktober 1800 sterf op 4 Januarie 1802 as 15-maande-oude baba.
4. Catharina Johanna Engelina Lindenberg gebore op 5 Junie 1802 sterf op 4-jarige ouderdom op 25 Maart 1807 .
5. Gabriel Gideon Lindenberg is gebore op 9 Junie 1803 en sterf op 20 November 1862. Hy trou op 2 Junie 1827 met Anna Wilhelmina Wium. Na haar dood op 20 Mei 1841 trou hy met Susanna Francina le Roux weduwee van Abraham Immelman. Sy is gebore op 24 Junie 1814 en sterf op 22 Augustus 1879.
6. Sophia Maria Wilhelmina Lindenberg is gedoop op 29 September 1804 in Stellenbosch. Sy trou op 5 April 1823 in Kaapstad met Olof Marthinus Berg.
7. Jacobus Richard Lindenberg is gedoop op 24 Februarie 1807 in Stellenbosch en sterf op 23 Februarie
8. Carel Pieter Lindenberg is gebore op 4 November 1810 en sterf op 17 November 1875. Hy trou met Magdalena van Coller.
Stamvader Johann Gebhard se tweede oudste seun, FREDERIK LUCAS is gebore op 23 Oktober 1798, gedoop op 28 Oktober 1798 en sterf op 9 Junie 1862 in Stellenbosch. Hy trou op 7 Oktober 1820 in Stellenbosch met MARTHA LOUISA WILHELMINA SWANEVELDER, dogter van Jan Jacob en Maria Elisabeth Swanevelder. Sy is gebore op 25 April 1804 en sterf op 7 November 1867. Hulle het nege kinders gehad; Johan Gebhard, Jan Jacob Cornelis, Frederik Lucas Stokbro, Maria Elizabeth Olofina, Gabriel Gideon Francois, Carel Pieter Hendrik, Johan Gebhard (dieselfde naam as hul oudste kind wat op 1 jaar oorlede is), Anna Wilhelmina en Frederik Lodewijk.
Frederik Lucas Lindenberg se doopinskywing in die doopregister van die NG Kerk, Stellenbosch.
Frederik Lucas Lindenberg en Martha Louisa Swanevelder se huweliksinskywing in die huweliksregister van die NG Kerk, Stellenbosch.
NG Kerk Stellenbosch omstreeks 1830.
FREDERIK LUCAS en MARTHA LOUISA WILHELMINA se kinders:
1. Johan Gebhard Lindenberg is gebore op 6 Augustus 1821 en sterf op 16 November 1822 – 1 jaar oud.
2. Jan Jacob Cornelis Lindenberg is gebore in Stellenbosch op 3 Februarie 1824 sterf op 23 Augustus 1874. Hy trou op 26 Januarie 1824 in die Lutherse kerk, Kaapstad met Susanna Christina Helsinger, dogter van George Wilhelm Friedrich Helsinger en Josina Christina Russouw.
3. Frederik Lucas Stokbroo Lindenberg is gebore op 30 April 1826 en sterf op 6 Februarie 1836 – 10 jaar oud.
4. Maria Elizabeth Olofina Lindenberg is gebore op 23 Oktober 1828 sterf op 6 Augustus 1857. Sy trou op 16 Maart 1847 met Gerrit Jacobus Vlok, gebore op 29 November1827.
5. Gabriel Gideon Francois Lindenberg is gebore op 20 Desember 1830 en sterf op 13 Februarie 1836 – 6 jaar oud.
6. Carel Pieter Hendrik Lindenberg is gebore op 6 Junie 1833 en sterf op 17 Februarie1851.
7. Johan Gebhard Lindenberg (no. 2) is gebore op 30 Julie 1835 en sterf op 20 Augustus 1835 – 3 weke oud.
8. Anna Wilhelmina (Annie) Lindenberg is gebore op 12 Junie 1837 en sterf op 12 Julie 1917. Sy trou met Gerhardus Johannes Hendrikus (Gert) Rothmann. Gert is gebore in 1834 en was ‘n wamaker. Hulle is die ouers van die bekende skryfster, MER.
9. FREDERICK LODEWYK Lindenberg is gebore op 15 Januarie 1846 en sterf in Februarie 1917.
FREDERICK LODEWYK is gebore op 15 Januarie 1846 en sterf in Februarie 1917. Hy was ‘n winkelier in Worcester en trou op 31 Mei 1870 in Worcester met MARTHA CAROLINA HABLUTZEL, dogter van Coenraad Hablutzel en Sarah Maryna Wolhuter. Sy is gebore op 26 Junie 1852, gedoop op 8 Augustus 1852 in Swellendam en sterf 11 Augustus 1926. Hulle het twaalf kinders gehad; Sara Johanna, Frederik Lucas, Coenraad, Johann Heinrich, Loedolph Ferdinand, Martha Cornelia, Helena, Jacob Heinrich, Michiel Kuys, Theodore, Gustav en Heinrich.
‘n Foto uit die tydperk wat Frederik Lodewyk Lindenberg ‘n winkelier in Worcester was. Die winkel op die foto was op die hoek van Kerk- en Porterstraat, Worcester en het behoort aan ‘n Mnr. Meiring (1876).
Die graf van Frederick Lodewyk Ferdinand Lindenberg in die ou begraafplaas by die Hugenote-museum op Franschhoek.
Die graf van Matha Carolina Lindenberg (gebore Hablutzel) in die Hoofbegraafplaas, Brixton, Johannesburg.
FREDERIK LODEWYK en MARTHA CAROLINA se kinders:
1. Sara Johanna Lindenberg is gebore in Worcester op 24 Maart 1871 en sterf in 1871.
2. Frederik Lucas Lindenberg is gebore in Worcester op 29 Desember 1872, ongetroud.
3. Coenraad Lindenberg is gebore in Worcester op 24 Junie 1874 en sterf op 10 Oktober 1874.
4. Johann Heinrich Lindenberg is gebore in Worcester op 10 Junie 1876.
5. LOEDOLP FERDINAND Lindenberg is gebore in Worcester op 11 Januarie 1878.
6. Martha Cornelia Lindenberg is gebore in Worcester op 14 Julie 1879.
7. Helena Lindenberg is gebore in Worcester op 12 Augustus 1881.
8. Jacob Heinrich Lindenberg is gebore in Worcester op 26 Januarie 1883.
9. Michiel Kuys Lindenberg is gebore in Worcester op 28 Oktober 1884.
10. Theodore Lindenberg is gebore in Worcester op 2 Julie 1886.
11. Gustav Lindenberg is gebore in Worcester op 24 April 1888.
12. Heinrich Lindenberg is gebore in Worcester op 16 Februarie 1891.
‘n Hoekwinkel in Worcester ca. 1890 – ‘n interressante kykie na mans- en kinderklere vanuit die tydperk waarin Frederik en Martha hul gesin grootgemaak het.
LOEDOLPH FERDINAND (genoem Oupa Louis )is gebore in Worcester op 11 Januarie 1878 en sterf in 1960. Hy trou op 5 Junie 1907 in Kaapstad met JACOBA ADRIANA SOPHIA HITGE, dogter van Nicolas Frederick Hitge en Jacoba Adriana Sophia (Hannah) Swanepoel en weduwee van Andries Jeremias Luttig. Sy is gebore in 1883 (1876?) en sterf op 21 Augustus 1945. Na haar moeder se dood is sy vermoedelik deur familie aangeneem. Hulle het vier kinders gehad; Aldo Linden, Leipoldt, Frederik en Linda.
‘n Foto geneem in ongeveer 1908 van Loedolph Ferdinand (28jr). Sy vrou Sophia sit met hul jongste seuntjie Frederick (Freddie) op haar skoot.
Loedolph Ferdinand Lindenberg en Jacoba Adriana Sophia Hitge se huwelik in die huweliksregister van die NG Kerk, Kaapstad.
Die grafte van Loedolph Ferdinand Lindenberg en Jacoba Adriana Sophia Lindenbergin die ou Senekalbegraafplaas.
LOEDOLPH FERDINAND en JACOBA ADRIANA se kinders:
3. Frederick (Freddie) Lindenberg is gebore in 1908 en getroud met Nanna. Hulle woon vir jare op “Cacti Country”, Bainsvlei, ‘n plot sowat 1km van die ou Bainsvlei Teetuine.
2. Marlene Lindenberg getroud met Rose-Innes.
5. Linda Lindenberg is in ongeveer 1971 oorlede. Sy het as kind te veel narkose gedurende ‘n mangeloperasie gekry wat epilepsie veroorsaak het.
ALDO LINDEN LINDENBERG is gebore op 20 Mei 1920 in Senekal (of Bethlehem) en sterf op 14 September 1991 in Bloemfontein. Hy is begrawe in die ou Senekalbegraafplaas. Aldo trou met NATALIE (Talie) FOURIE, dogter van Philippus Jacobus Fourie en Anna Elizabeth Schoultz. Sy is gebore op 25 Februarie 1928 in Ladysmith, Natal, sterf op 3 September 2014 in Kaapstad en is begrawe in Durbanville Memorial Park.
Aldo Linden Lindenberg se gesin – September 1991.
Agter v.l.n.r: Louis Lindenberg, Ludolph Lindenberg, Gustav Lindenberg, Aldo Lindenberg.
Voor v.l.n.r: Belinda Johnstone, Beulah Robertson, Talie (gebore Fourie) Claudia Jardine en Alma Williamson.
1. Beulah Lindenberg is gebore op 16 Augustus 1949 in Bloemfontein. Sy trou op 4 Januarie 1969 in Bloemfontein met Iain Graeme Robertson, seun van William Davielson Robertson en Laura Delanie Withers. Iain is gebore op 11 September 1946 in Bloemfontein en sterf in Februarie 2012 in Durban.
1. Grant William Robertson is gebore op 30 November 1970. Hy trou met Sandy Lynn Grieveson op 6 Jun 1998 in Durban. Sandy is gebore op 26 Oktober 1971 in Durban.
2. Emily Kate Robertson is gebore in Durban.
2. Belinda Sophia Lindenberg is gebore op 25 November 1950 in Bloemfontein. Haar eerste huwelik is met Lionel Comer-Bond. Lionel is gebore op 4 Julie 1945 in Bloemfontein.
1. Nadine du Plessis is gebore op 11 Maart 1973 in Bloemfontein en sy trou met James van Heerden.
Nadine en James se kind:
2. Johan Alvin du Plessis is gebore op 16 Mei 1976 in Bloemfontein. Hy trou met Melanie Jacolene Payne.
Johan en Melanie se kind:
1. Ethan David du Plessis is gebore op 17 April 2019 in Melbourne, Australië.
Claudia se tweede huwelik is met Colin Jardine, seun van José Jardine en Elsie Catharine Coetzee. Colin is gebore op 1 Julie 1952 in Johannesburg.
4. Louis Lindenberg is gebore op 18 Januarie 1955 in Bloemfontein. Hy trou op 13 Augustus 1977 in Bloemfontein met Deidre Tibshirany, dogter van Fiad en Jean Tibshirany. Deidré is gebore op 23 Februarie 1955 in Bloemfontein.
Louis en Deidré se kinders:
1. Charné Lindenberg is gebore op 24 Desember 1984 in Bloemfontein.
Hoge Dr. J.: Personalia of the Germans at the Cape.
Malan, O.G.: Lindenberg-geslagregister by die Stellenbosche Heemkring. Familia, 39(4), 2002, pp. 219-223.
Suid-Afrikaanse Geslagregisters Vol 5 ‎(L-M)‎, opgestel deur J.A. Heese, geredigeer deur R.T.J. Lombard, GISA.
Doopregisters en huweliksregister van die NG Kerk Stellenbosch, Worcester en Kaapstad, NG Kerkargief, Kaapstad.
Argief van die Weesheer, Kaapse argiefbewaarplek (Tanap).
Dorpe in Duitsland: Wikipedia, Stadtebund die Hanse – http://www.hanse.org/en/, Britannica Ensiklopedië
Posted on April 19, 2014 April 18, 2019 Categories Lindenberg